Document ID: 32014D0246

KOMISJONI RAKENDUSOTSUS,
28. aprill 2014,
millega tunnistatakse Argentina õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
(EMPs kohaldatav tekst)
(2014/246/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 5 lõiget 6,
ning arvestades järgmist:
(1)
22. oktoobril 2012 tegi komisjon Euroopa Väärtpaberiturujärelevalvele (ESMA) ülesandeks anda nõu Argentina reitinguagentuuride õigus- ja järelevalveraamistiku tehnilise hindamise osas.
(2)
Oma 31. mai 2013. aasta tehnilises nõuandes ja selle 18. detsembril 2013 esitatud ajakohastuses märkis ESMA, et tema järelduste kohaselt on Argentina reitinguagentuuride õigus- ja järelevalveraamistik võrreldav määruses (EÜ) nr 1060/2009 sätestatud raamistikuga.
(3)
Vastavalt määruse (EÜ) nr 1060/2009 artikli 5 lõike 6 teisele lõigule peavad selleks, et kolmanda riigi õigus- ja järelevalveraamistikku saaks pidada samaväärseks kõnealuse määruse nõuetega, olema täidetud kolm tingimust.
(4)
Esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ja nende tegevuse üle tuleb teostada regulaarselt ja pidevalt tõhusat järelevalvet. Argentina õigus- ja järelevalveraamistik on kehtinud alates 1992. aastast. Hiljuti vaadati see läbi ja muudeti rangemaks ning nüüd koosneb see 29. novembril 2012 vastu võetud seadusest nr 26.831 (kapitaliturgude seadus), mida täiendab 29. juuli 2013. aasta dekreet nr 1023/13, millega nähakse ette Argentina kapitaliturgude üldpõhimõtted, sealhulgas reitinguagentuuride kohaldatavad kõrgel tasemel kindlaks määratud põhimõtted, ja riikliku väärtpaberikomisjoni (Comision Nacional de Valores, CNV) uutest rakendusmäärustest, mis võeti vastu üldresolutsiooniga nr 622/2013; kõik nimetatud õigusaktid on kehivad. Reitinguagentuurid peavad täitma ka kõiki Rahvusvahelise Väärtpaberijärelevalve Organisatsiooni (IOSCO) tegevusjuhendi sätteid. Õigusraamistiku kohaselt peavad reitinguagentuurid olema registreeritud ning CNV pideva järelevalve all. CNV järelevalve- ja karistuste määramise pädevus on sätestatud seaduses nr 26.831. CNV-l on õigus teha kontrolle ja teostada uurimisi tema järelevalvevolituste alla kuuluvate füüsiliste ja juriidiliste isikute suhtes, paluda abi õiguskaitseasutustelt, algatada kohtumenetlusi ning teatada kuritegudest. CNV teostab iga registreeritud reitinguagentuuri suhtes kaks korda aastas kohapealset ja dokumentaalset kontrolli. Kohaldatavate sätete rikkumise korral võib CNV määrata selliseid karistusi nagu trahvid või vähemat viieaastane keeld tegutseda direktori, juhi, audiitori või reitingukomitee liikmena. Samuti võib CNV peatada vastutavate isikute tegevuse ajutiselt või lõplikult ning tühistada reitinguagentuuri registreeringu või tegevusloa. CNV peab oma veebisaidil jõustamisjuhtumitest avalikku registrit, kus on näidatud, millal juhtum algatati, milline oli lõplik otsus ja millised karistused määrati. CNV ja ESMA vahel sõlmitud koostöölepinguga on ette nähtud teabe vahetamine seoses piiriüleste reitinguagentuuride suhtes võetud täitmise tagamise ja järelevalvemeetmetega. Selle põhjal tuleks pidada Argentina reitinguagentuuride suhtes kohaldatavaid registreerimise nõudeid samaväärseteks määruses (EÜ) nr 1060/2009 sätestatud nõuetega ning nende suhtes kohaldatavat järelevalve- ja täitmise tagamise korda tõhusalt kohaldatuks ja jõustatuks.
(5)
Teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad eeskirjad, mis on samaväärsed määruse (EÜ) nr 1060/2009 artiklites 6-12 ja I lisas sätestatutega, välja arvatud nendega, mis on sätestatud artiklites 6a, 6b, 8a, 8b, 8c ja 11a ning I lisa B jao punkti 3 alapunktis ba ning punktides 3a ja 3b. Selle tingimuse täitmise hindamisel tuleks nõuetekohaselt arvesse võtta Euroopa Parlamendi ja nõukogu määruse (EL) nr 462/2013 (2) artikli 2 lõiget 1, kus on sätestatud, mis kuupäevast alates teatavaid määruse (EÜ) nr 1060/2009 sätteid kohaldatakse. Argentina õigus- ja järelevalveraamistiku kohaselt peab reitinguagentuure juhtima direktorite nõukogu, kes vastutab reitinguagentuuri aruka ja usaldusväärse juhtimise eest, krediidireitingute teenused peavad olema sõltumatud ning huvide konflikte tuleb asjakohaselt kindlaks teha, juhtida, avalikustada ja kõrvaldada. Reitinguagentuurid peavad sel eesmärgil kehtestama asjakohase ja tõhusa organisatsioonilise ja halduskorra ning esitama ja säilitama nn finantsteabe kiirtee (Autopista de la informacion financiera) kaudu teavet reitingukomitee liikmete, direktorite nõukogu liikmete, juhtide ja töötajatega seotud tegelike või võimalike huvide konfliktide kohta. Reitinguagentuurid peavad looma ja säilitama alalise ja tõhusa vastavuskontrolli funktsiooni, mis tegutseb sõltumatult ja annab aru otse direktorite nõukogule. Organisatsiooniliste protsesside ja protseduuridega seoses sisaldab Argentina õigus- ja järelevalveraamistik üksikasjalikke tegevuse edasiandmist, arvestuse pidamist ja konfidentsiaalsust käsitlevaid eeskirju. Reitinguagentuuridelt nõutakse, et nad vaataksid oma krediidireitingute andmise metoodika, mudelid ja krediidireitingute andmisel kasutatavad peamised eeldused läbi vähemalt kord aastas ning jälgiksid enda antud krediidireitinguid ja vaataksid need läbi vähemalt neli korda aastas. Argentina raamistikus on ette nähtud mitmesugused avalikustamisnõuded seoses krediidireitingute ja krediidireitingualase tegevusega, näiteks reitingukategooriate kohustuslik kasutamine ning nõue avaldada krediidireitingud kohe pärast reitingukomitee otsuse tegemist ja esitada kõik krediidireitingud ja neid käsitlevad reitinguaruanded avaldamiseks CNV veebisaidil asuva nn finantsteabe kiirtee kaudu. Seega peaks Argentina õigus- ja järelevalveraamistikuga saavutatama seoses huvide konfliktide juhtimise, reitinguagentuurile vajalike organisatsiooniliste protsesside ja protseduuride, krediidireitingute ja nende andmise metoodika kvaliteedi, krediidireitingute avalikustamise ja krediidireitingualase tegevuse üldise ja perioodilise avalikustamisega samad eesmärgid kui määrusega (EÜ) nr 1060/2009. Seega pakub Argentina raamistik reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
(6)
Kolmanda tingimuse kohaselt tuleb kolmanda riigi õiguskorraga ära hoida kolmanda riigi järelevalveasutuste ja muude ametiasutuste sekkumist krediidireitingute sisusse ja metoodikasse. CNV on haldusasutus ja sellest tulenevalt kohaldatakse tema suhtes 3. aprilli 1972. aasta seadust 19.549 (haldusmenetluse seadus). CNV tegutseb haldusaktide kaudu ning talle delegeeritud volituste piires. Nii palju kui oli võimalik kindlaks teha, puuduvad õigussätted, mis annaksid CNV-le või muule ametiasutusele õiguse mõjutada krediidireitingute sisu või metoodikat.
(7)
Hinnatud tegureid silmas pidades saab Argentina reitinguagentuuride õigus- ja järelevalveraamistikku pidada vastavaks määruse (EÜ) nr 1060/2009 artikli 5 lõike 6 teises lõigus sätestatud tingimustele. Seepärast tuleks Argentina reitinguagentuuride õigus- ja järelevalveraamistikku pidada samaväärseks määrusega (EÜ) nr 1060/2009 loodud õigus- ja järelevalveraamistikuga. Komisjon, keda ESMA teavitab, peaks jätkuvalt jälgima Argentina reitinguagentuuride õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist.
(8)
Käesoleva otsusega ette nähtud meetmed on kooskõlas Euroopa väärtpaberikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Määruse (EÜ) nr 1060/2009 artikli 5 kohaldamisel käsitatakse Argentinas kehtivat reitinguagentuuride õigus- ja järelevalveraamistikku samaväärsena määruse (EÜ) nr 1060/2009 nõuetega.
Artikkel 2
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 28. aprill 2014

Labels: 10
2
4
18